Къэбэрдей-Балъкъэрыр ящыщщ бжьыпэр зыIыгъхэм
УФ-м и Правительствэм и УнафэщIым и къуэдзэ Голиковэ Татьянэ видеоконференц мардэм тету иджыблагъэ иригъэкIуэкIащ социальнэ IэнатIэм хыхьэ IуэхущIапIэхэм зыхузэфIэмыкIхэм зэрызыщIагъакъуэ щIыкIэр зи нэIэ щIэт Советым и зэIущIэр. Абы щытепсэлъыхьащ яхуэмыгъэхъуж узыфэ зыпкърыт-хэм ядэIэпыкъун Iуэхум зегъэужьыным, апхуэдэу коронавирусым зэрызиубгъуам къыхэкIыу цIыхухэм зэрызыщIагъакъуэ Iэмалхэм.
ЗэIущIэм къыщыхагъэщащ Урысейм паллиативнэ дэIэпыкъуныгъэм (зи хущхъуэгъуэ щымыIэ узыфэхэр зыпкърытхэм якIэлъыплъыным) зыщегъэужьыным хуэунэтIауэ къыхалъхьа жэрдэмхэм IуэхуфIхэр къыдэкIуэу зэрыхуежьар.
«ЩIыналъэхэм абы и лъэныкъуэкIэ щекIуэкI лэжьыгъэр зыхуэдэр дощIэри, апхуэдэ сымаджэхэм нэхъыбэрэ ялъыгъуазэ зэрыхъуар IупщIщ. АбыкIэ бжьыпэр зыIыгъыр Къэбэрдей-Балъкъэрымрэ Ростов областымрэщ. Дохутырхэм я Iэзэгъуэ зыхэмылъ узыфэхэр зэфыкIхэм гулъытэшхуэ щыхуащI нэгъуэщI щIыналъэхэри къыхэзгъэщыну сыхуейщ. Ахэр Тэтэрстан Республикэрщ, Пензенскэ, Брянскэ, Ивановскэ, Московскэ, Новгород Ищхъэрэ, Самарскэ, Томскэ, Тюменскэ, Новосибирскэ областхэрщ, Краснодар краймрэ Ямало-Ненецкэ автономнэ округымрэщ. Щыгъуазэ дызэрыхъуамкIэ, а щIыналъэхэм нэхъ жыджэру щагъэзащIэ Советым и чэнджэщхэр», — жиIащ вице-премьерым.
Абы къыдэкIуэу, Голиковэ Татьянэ къызэрилъытэмкIэ, а IэнатIэм, нэхъапэми хуэдэу, щыIэщ зэфIэгъэкIын хуей къалэнхэр. Ахэр дэгъэкIыным хуэгъэпсащ 2024 гъэм пщIондэ зэфIагъэкIын хуейхэр щаубзыхуа, «Паллиативнэ дэIэпыкъуныгъэ хуэныкъуэхэм ягъуэтынымрэ абы и фIагъым хэгъэхъуэнымрэ» жыхуиIэ «гъуэгу картэр». Ар ягъэхьэзыращ Правительствэм егъэщIылIауэ лажьэ Советымрэ Урысейпсо цIыхубэ фронтымрэ.
Вице-премьерым жиIащ, Президентым и унафэкIэ къэралым и социальнэ лэжьакIуэ мин 257-м я къалэнхэр щытыкIэ гугъум иту зэрагъэзащIэм папщIэ ахъшэхэр зэрыратар. Псори зэхэту а Iуэхум хухахащ сом меларди 7,25-рэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
